Bɛyɛ abosome mmienu nie na Ghana aban yɛɛ n’adwene sɛ, ɛsiane sɛdeɛ nneɛma mu ayɛ den wɔ ɔman no mu nti, ɔbɛkɔ Wiase nyinaa Sika Fotoɔ no mu akɔhwehwɛ mmoa. Ɛwom sɛ wɔgu so ara rebɔ wɔn ho mmɔden sɛ wɔn nsa bɛka sika no deɛ, nanso asetena mu yɛ ara na ɛreyɛ den ma temanmufoɔ no.
Yei nan so ama ɛdɔm kɛseɛ a wɔwɔ mmarahyɛbadwafie no se, sɛ nsuo taa apokyerɛnne a ɔgye wɔɔ. Ɛno nti, ɛnnɛ Benada, Ahinime 25, 2022 yi na mmarabadwafoɔ bɛyɛ aduɔwɔtwe a wɔka ɛdɔm kɛseɛ no ho de abɛto dwa sɛ, wɔahwɛ aban no anim ara sɛ anka ɔbɛyɛ deɛ ɛrekɔ so no ho biribi nanso ɔkwa.
Yei nti, wɔahyɛ aban no sɛ, ɔmpam Ɔsoafoɔ a Ɔhwɛ Ɔman no Sikasɛm so no, Ken Ofori-Atta, anim anim yi ara ansa na nneɛma agye nsam. Berɛ a wɔde nsɛm yi reto dwa no, wɔka kaa ho sɛ, wɔnim pa ara sɛ ɛnyɛ wɔn nko ara ne nnipa a wɔfoa nsɛm yi so ɛfiri sɛ, sɛdeɛ ɔman no mu ayɛ den no ama obiara ho hyehye no.
Adesrɛdeɛ foforɔ nso a wɔde kaa ho bio ne sɛ, ɛsiane sɛ ɛka wo nantini a na aka wo to nti, ɛsɛ sɛ aban no sane yi Ɔsoafoɔ a Ɔhwɛ Sikasɛm so wɔ Ɔmampanin ɔfese hɔ no nso adi anim anim yi ara.
Nsɛm yi bɛtɔɔ dwa no, ayɛ ɔmanfoɔ dodoɔ ara anigyeɛ pa ara. Yei nti, wɔrebɔ mmarahyɛbadwafoɔ yi aba so sɛ wɔatumi de akokoɔduro ayɛ biribi a ɛte saa.
Mmarahyɛbadwafoɔ no nso deɛ, deɛ wɔreka ara ne sɛ ɛnyɛ sɛ wɔretu saa anamɔn yi sɛdeɛ wɔbɛsɔ obi ani wɔ ɔman no mu na mmom, ɛyɛ ɔman no nkɔsoɔ ne ne yiedie na wɔrepere.
Yɛde amanyɔsɛm to nkyɛn a, ɛsɛ sɛ yɛkae sɛ, ɛyɛ Ghanani biara asɛdeɛ sɛ ɔde nokorɛdie ne ɔmampɛ honhom bɛpere ɔman no nkɔsoɔ. Mpanimfoɔ se, wodi wo to aborɔ a, wota wo yam. Saa ara na sɛ ɔkɔmfo bɔne ka sɛ kuro mmɔ a, ɔte mu bi. Yei nti, momma yɛn mu biara nyɛ deɛ ɔbɛtumi biara mfa mpere Ghana yiedie ɛfiri sɛ, ɔman no bɛyɛ yie a ɛgyina me ne wo so.
